Zásahy hliadok MsP v 11. týždni 
	V týždni od 15. marca do 21. marca 2010 preverovali hliadky mestskej polície v hlavnom meste 2419 udalostí. Medzi nimi bolo aj 226 takých, ktoré po overení hliadkami priamo na mieste sa ukázali ako neopodstatnené.
	Opodstatnenými boli ale priestupky motoristov voči pravidlám bezpečnosti a plynulosti v cestnej premávke a takýchto priestupkov zistili a riešili  hliadky 1537. Na miestach vyhradených pre zdravotne postihnutých občanov bez oprávnenia parkovať na nich svoje vozidlá zanechali štyria motoristi.
	V oblasti porušení pravidiel verejného poriadku riešili hliadky MsP 10 prípadov a na telefonáty, v ktorých volajúci poukazovali na prípady rušenia nočného pokoja zasahovali 18 krát. Majitelia psov nerešpektovaním všeobecne záväzných nariadení týkajúcich sa podmienok chovu psov prispeli do štatistiky mestskej polície v sledovanom týždni 39 krát.
	Značná časť zistených a riešených priestupkov sa opäť týkala oblasti čistoty a poriadku – 164 priestupkov, ale aj konzumácie alkoholických nápojov na verejných priestranstvách – 115 prípadov. V rozpore s pravidlami trhového poriadku a ambulantného predaja svoje výroby predávalo 17 predávajúcich.
	Na príslušné úrady bolo nahlásených 14 starých vozidiel. Trávnaté plochy si za miesto zaparkovania pre svoje motorové vozidlo zvolilo 97 vodičov a prípady obťažovania okoloidúcich riešili hliadky 14 krát. Zákon na ochranu nefajčiarov porušilo na zastávkach mestskej hromadnej dopravy 52 fajčiarov. Kontroly zamerané na taxikárov odhalili v ich radoch 6 priestupkov.
	Štatistika mestskej polície ďalej prezrádza, že najviac priestupkov zistili a riešili hliadky mestskej polície na Námestí SNP a to 54. Blokovacie zariadenie si na kolesách svojich vozidiel našlo 666 motoristov a 152 vodičov si po odtiahnuté vozidlá muselo zájsť do areálov príslušných odťahovacích služieb.